b'\n_START_ARTICLE_\nBarda\xc3\xaf\n_START_SECTION_\nKasaysayan\n_START_PARAGRAPH_\nAng unang Europeo na nag-ulat tungkol sa Barda\xc3\xaf ay ang Alemang manggangalugad na si Gustav Nachtigal. Nakaabot siya sa Barda\xc3\xaf noong Agosto 8, 1869, ngunit kinailangang tumakas noong Setyembre 3 at 4 dahil sa pagiging palaban ng pampook na populasyon ng Toubou. Sinalakay ng mga Turko ang bayan noong mga 1908, at pagsapit ng 1911 mayroon silang 60 sundalo at anim na kany\xc3\xb3n sa Barda\xc3\xaf._NEWLINE_Nakatawag-pansin ang Barda\xc3\xaf sa daigdig noong 1974, nang nilusob ng isang pangkat ng mga manghihimagsik sa pamumuno ni Hiss\xc3\xa8ne Habr\xc3\xa9 ang bayan at binihag si Fran\xc3\xa7oise Claustre, arkeologong Pranses, at dalawa pang mga mamamayang Europeo. Nagtatag ang mga manghihimagsik ng isang kontra-Pranses na himpilang panradyo noong digmaang sibil, na nabansagang "Voice of Liberation of Chad" o "Radio Barda\xc3\xaf". Isang pamahalaang oposisyon ang itinatag rito na pinamunuan ni Goukouni Oueddei kalakip ng suportang pangmilitar ng Libya noong unang bahagi ng dekada-1980. Noong Disyembre 1986, sinalakay ng mga hukbo ni Habr\xc3\xa9 ang mga Libyan sa Barda\xc3\xaf.'